P6_TA(2005)0076

Situationen i Libanon

Europa-Parlamentets beslutning om situationen i Libanon

Europa-Parlamentet,

- der henviser til sin beslutning af 16. januar 2003 om indgåelsen af en associeringsaftale med Den Libanesiske Republik [1],

- der henviser til sine tidligere beslutninger om Euro-Middelhavs-partnerskabet, særlig beslutningen af 23. februar 2005 [2],

- der henviser til resolution 1559 af 2. september 2004 fra FN's Sikkerhedsråd om Libanon,

- der henviser til udtalelserne fra formanden for FN's Sikkerhedsråd af 15. februar 2005 om Libanon,

- der henviser til Rådets konklusioner af 21. februar 2005 om fredsprocessen i Mellemøsten,

- der henviser til sin beslutning af 20. november 2003 om det bredere europæiske naboskab: en ny ramme for forbindelserne med vores naboer i øst og syd [3],

- der henviser til sin beslutning af 12. februar 2004 om styrkelse af EU's aktioner for menneskerettigheder og demokratisering med partnere i Middelhavsområdet [4],

- der henviser til forretningsordenens artikel 103, stk. 4,

A. der er dybt rystet over attentat i Beirut den 14. februar 2005, som kostede Libanons tidligere ministerpræsident, Rafik Hariri, og andre uskyldige civile livet,

B. der henviser til, at Rafik Hariri var en af de mest indflydelsesrige politikere og energiske fortalere for forsoningsprocessen i Libanon, ligesom han gik kraftigt ind for, at udenlandske tropper skulle trækkes ud af landet,

C. der henviser til, at Libanon er et land med stærke historiske, kulturelle og økonomiske bånd til Europa, en vigtig partner for Den Europæiske Union i Mellemøsten og deltager i den europæiske naboskabspolitik, og der henviser til, at denne tragedie er et angreb på de demokratiske principper, der hyldes af Libanon og Den Europæiske Union,

D. glæder sig over de seneste dages omfattende fredelige og demokratiske folkelige demonstrationer, som har vist en høj grad af national enhed mellem de forskellige politiske og religiøse strømninger i landet

E. der henviser til, at FN's generalsekretær, Kofi Annan, har besluttet at sende en undersøgelseskommission af sted, der skal undersøge "omstændighederne omkring, årsagerne til og konsekvenserne af" den tidligere libanesiske ministerpræsident Rafik Hariris død,

F. der henviser til, at Libanons premierminister, Omar Karami, den 28. februar 2005 trådte tilbage i forbindelse med parlamentets behandling af et mistillidsvotum stillet af oppositionen, og på baggrund af det offentlige pres fra de demonstrationer, oppositionen organiserede med krav om, at de syriske tropper blev trukket tilbage,

G. der henviser til, at der skal afholdes valg til parlamentet i Libanon i maj 2005, og der anerkender det libanesiske folks ønske om at bestemme sin egen politiske fremtid,

H. der henviser til afgørelsen fra præsidenterne i Syrien og Libanon om at trække de syriske tropper tilbage til den østlige Bekaa-slette inden udgangen af marts, mens det internationale samfund har krævet en total, hurtig og fuldstændig tilbagetrækning fra Libanon,

I. der henviser til, at genoptagelsen af drøftelserne mellem den israelske regering og Den Palæstinensiske Myndighed har gjort det endnu mere påtrængende at få Syrien og Libanon inddraget i fredsprocessen for at nå til en fuldstændig og varig bilæggelse af konflikten i Mellemøsten,

J. der understreger, at den snarlige undertegnelse af associeringsaftalen med EU vil forpligte Syrien til at indgå i en politisk dialog baseret på et ønske om at fremme demokrati, respekt for menneskerettighederne og retsstatsprincipperne, samt på respekt for folkeretten,

K. der understreger nødvendigheden af at forhindre nye uroligheder i Libanon og at støtte og konsolidere de skrøbelige demokratiske institutioner samt fortsætte genopbygningsprocessen,

L. der understreger den rolle, som et fuldt demokratisk og suverænt Libanon kan spille i udviklingen af Euro-Middelhavs-partnerskabet og inden for rammerne af den europæiske naboskabspolitik,

1. fordømmer på det kraftigste bombeattentatet i Beirut den 14. februar 2005, som kostede den tidligere libanesiske ministerpræsident, Rafik Hariri, og andre uskyldige civile livet; udtrykker sin forfærdelse og afsky over for denne barbariske handling og udtrykker sin oprigtige medfølelse med Rafik Hariris familie og de øvrige ofres familier;

2. ønsker, at der i overensstemmelse med udtalelserne fra formanden for FN's Sikkerhedsråd den 15. februar 2005 vil blive kastet fuldt lys over omstændighederne omkring, årsagerne til og konsekvenserne af attentatet, og ønsker, at de libanesiske myndigheder fortsat samarbejder fuldt ud med FN's undersøgelseskommission;

3. håber ikke, at der som følge af denne forbrydelse skabes usikkerhed om valgprocessen i Libanon, og understreger, at det er vigtigt, at der afholdes frie demokratiske og gennemsigtige parlamentsvalg i Libanon; kræver på ny, at Den Europæiske Union udsender en observationsmission til parlamentsvalget i Libanon og anmoder Kommissionen om at træffe alle nødvendige foranstaltninger i forbindelse hermed;

4. opfordrer Kommissionen til øjeblikkelig at indlede et samarbejde ved at støtte det civile samfund og de uafhængige ngo'er gennem MEDA-programmet og det europæiske initiativ for demokrati og menneskerettigheder;

5. opfordrer indtrængende Kommissionen til at færdiggøre den handlingsplan for Libanon, som omhandler alle spørgsmål i forbindelse med den politiske stabilitet i landet, en konsolidering af dets demokratiske institutioner og en fremskyndelse af genopbygningsprocessen;

6. glæder sig meget over den positive udvikling i Mellemøsten i løbet af de seneste uger, særlig genoptagelsen af forhandlingsprocessen mellem Israel og Palæstina, og anmoder Syrien om ikke at tolerere nogen form for terrorisme, herunder støtte til Hizbollahs aktiviteter og andre væbnede grupper;

7. mener, at der foreligger uigendrivelige beviser på Hizbollahs terrorvirksomhed, og at Rådet skal træffe alle nødvendige foranstaltninger for at standse denne gruppes terrorvirksomhed;

8. anser det i den forbindelse for vigtigt, at Syrien og Israel genoptager den direkte dialog for at skabe fred og sikkerhed og sikre landenes suverænitet og integritet under overholdelse af resolutionerne fra FN's Sikkerhedsråd;

9. anmoder Syrien om uforbeholdent at samarbejde med Den Europæiske Union inden for rammerne af den europæiske naboskabspolitik for at sikre fred og stabilitet i området; understreger, hvor vigtigt det er at gennemføre resolution 1559, som bekræfter det internationale samfunds støtte til Libanons territoriale integritet, suverænitet og uafhængighed; opfordrer Syrien til at afholde sig fra enhver indblanding i Libanons indre anliggender; tager beslutningen om at trække de syriske tropper tilbage inden udgangen af marts 2005 til efterretning, men kræver, at de syriske tropper og efterretningstjeneste trækkes helt ud af Libanon som fastsat i resolutionerne fra FN's Sikkerhedsråd, og understreger, at det forudsætter klare forpligtelser fra Syrien i den henseende, indgåelse af en associeringsaftale med Syrien og en yderligere udvikling i naboskabspolitikken over for landet;

10. pålægger sin formand at sende denne beslutning til Rådet og Kommissionen samt til Libanons regering og parlament.

[1] EUT C 38 E af 12.2.2004, s. 307.

[2] "Vedtagne tekster", P6_TA(2005)0046.

[3] EUT C 87 E af 7.4.2004, s. 506.

[4] EUT C 97 E af 22.4.2004, s. 656.

--------------------------------------------------